ΟΜΙΛΙΑ ΔΗΜΑΡΧΟΥ ΓΙΑ ΤΗ ΜΕΓΑΛΗ ΕΡΕΥΝΑ ΓΙΑ ΤΗ ΦΤΩΧΕΙΑ

Από την Φιλανθρωπία στην Αλληλοβοήθεια – Νέα αντίληψη στην Κοινωνική Πολιτική. 

Φίλες και φίλοι, 

Τρεισήμισι χρόνια στο τιμόνι της δημαρχίας , αν κάτι μπορώ να πω με βεβαιότητα είναι ότι, παρά την πρωτοφανή κρίση που πλήττει τη χώρα μας, στην Αθήνα καταφέραμε και κρατήσαμε τον δήμο όρθιο. Το μεγαλύτερο δήμο της χώρας, το μητροπολιτικό κέντρο που συμπυκνώνει με τον πιο δραματικό τρόπο τα σημερινά, οξύτατα, προβλήματα, και μάλιστα σε μια περίοδο που ενώ οι κοινωνικές δομές του κεντρικού κράτους κατέρρεαν, οι κοινωνικές ανάγκες, η αύξηση της κοινωνικής πίεσης γινόταν καθημερινά εντονότερη και πιο επιτακτική. 

Από την πρώτη μέρα, γίναμε αποδέκτες της μεγάλης αυτής κοινωνικής ανάγκης. Ο αριθμός των κατοίκων της Αθήνας που απευθυνόταν και απευθύνεται στο Δήμο και τις Κοινωνικές Υπηρεσίες του για στήριξη και βοήθεια διαρκώς αυξανόταν.  Σήμερα, περισσότερο από 20 000 κάτοικοι της πόλης στηρίζονται από τη δημοτική αρχή. Και αυτό είναι εφικτό, χάρη στη νέα αντίληψη, στο νέο μοντέλο κοινωνικής πολιτικής που εξαρχής ακολουθήσαμε. Μια πολιτική διευρυμένων συνεργασιών με την Κοινωνία των Πολιτών που ενεργοποιήσαμε, τους εθελοντές, τις μη κυβερνητικές οργανώσεις, φορείς του δημοσίου αλλά και του ιδιωτικού τομέα. Με αυτήν την πολιτική, και ξεπερνώντας τα αυστηρά πλαίσια του θεσμικού μας ρόλου, αφήσαμε πίσω μας τις παρωχημένες αντιλήψεις περί φιλανθρωπίας, στοχεύοντας στην αλληλεγγύη και την αλληλοβοήθεια.

Το αποτέλεσμα ; Με 60% λιγότερους πόρους, η δημοτική αρχή  κατάφερε και την κοινωνική συνοχή να διατηρήσει σε μια δύσκολη και ρευστή περίοδο, και τα κοινωνικά προγράμματα να ενισχύσει, ανταποκρινόμενη στις ανάγκες των καιρών. Με γνώμονα το σεβασμό, την αξιοπρέπεια, και την διαφάνεια, εφαρμόστηκαν σύγχρονες μέθοδοι διαχείρισης, με στόχο την στήριξη και ενδυνάμωση των ασθενέστερων  αλλά και την προσπάθεια επανένταξης των αποκλεισμένων στο κοινωνικό ιστό. Επίσης, εξίσου σημαντικό: Εξασφαλίσαμε νέες πηγές χρηματοδότησης από Ευρωπαϊκούς και ιδιωτικούς πόρους,

  Σε αυτό το πλαίσιο εντάσσεται και η έρευνα καταγραφής που παρουσιάζουμε σήμερα εδώ, και την οποία πρώτη φορά πραγματοποιεί με αυτή τη μέθοδο δημοτική αρχή. Οι Κοινωνικές Υπηρεσίες βγήκαν από τα γραφεία για να συναντήσουν την κοινωνία στον δρόμο, εκεί όπου υποφέρει περισσότερο. 

Συγκεκριμένα, από τον Ιούνιο 2013, η Κοινωνική Υπηρεσία του Κέντρου Υποδοχής και Αλληλεγγύης του ΔΑ (ΚΥΑΔΑ), αποτελούμενη από Κοινωνικούς Λειτουργούς, Ψυχολόγο, Νοσηλευτή και Επισκέπτη Υγείας, βγαίνει ενεργά και συστηματικά στους δρόμους της Αθήνας, δύο φορές την ημέρα, κάθε μέρα και συνομιλεί με τους αστέγους που διαβιούν στους δρόμους, καταγράφοντας και κατανοώντας τις ανάγκες τους.  Όπως θα δούμε και στην συνέχεια από την πιο λεπτομερή περιγραφή του προγράμματος, οι άστεγοι που διαβιούν στους δρόμους είναι ένα πολυσύνθετο και πολύ-παραγοντικό θέμα.

Η καταγραφή 480 περιστατικών τους 3 πρώτους μήνες έδειξε τα ακόλουθα στοιχεία. Από τους αστέγους:

-  53% είναι Έλληνες

-  είναι κυρίως άνδρες (κατά 77%), και νεώτεροι σε ηλικία (76% από 26-55 ετών)

-  το 76% είναι σε μέτρια η κακή κατάσταση υγείας,

-  το 58% είναι ουσιοεξαρτημένοι.

Ο μεγαλύτερος σκόπελος που πρέπει να ξεπεραστεί είναι η προσωπική τους αντίρρηση σε μεγάλο ποσοστό για αποδοχή θεσμικής βοήθειας.Οι συστηματικές επανεπισκέψεις, όμως,  της ίδιας ομάδας, έκτισαν μια σχέση εμπιστοσύνης και έπεισαν για μια υπηρεσία που δρα με κανόνες και συνέπεια. Αυτή είναι και η βάση στη διαδικασία της επανένταξης στην οποία αποσκοπούν οι δράσεις της δημοτικής αρχής και των κοινωνικών υπηρεσιών της, με στόχο, αφενός την στήριξη των πιο περιθωριοποιημένων της πόλης, αφετέρου, την αναβάθμιση του δημόσιου χώρου στο κέντρο της Αθήνας.

 Για να διευκολύνουμε την απόφαση τους  να εγκαταλείψουν το πεζοδρόμιο εντάξαμε στο σχεδιασμό μας ένα Υπνωτήριο Αστέγων στον Ξενώνα Φιλοξενίας στην Ομόνοια. Μια ανοιχτή δομή, όπου προσφέρεται ασφαλής διαμονή για την νύχτα, μπάνιο, πρωινό και στήριξη από κοινωνικούς επιστήμονες, για να ξεκινήσει η διαδικασία ουσιαστικότερης φροντίδας των ανθρώπων αυτών, με τις απαραίτητες ιατρικές εξετάσεις καθώς και η ένταξη τους σε πρόγραμμα σταθερότερης φιλοξενίας. Η αρχή έγινε, οι πρώτοι άστεγοι, ένα ποσοστό 22%, όσων εξέφρασαν τη διάθεση να στεγαστούν, εγκατέλειψαν τους δρόμους και ήδη φιλοξενήθηκαν στις διαθέσιμες κλίνες του ΚΥΑΔΑ, ενώ σε σταθερή βάση, δύο Ξενώνες Φιλοξενίας Αστέγων, παρέχουν μονιμότερη φιλοξενία σε 130 άστεγους και απόρους. 

Η διευρυμένη εφαρμογή μιας νέας αντίληψης για την κοινωνική πολιτική – φίλες και φίλοι – υπαγορεύει  την συνεχή και περαιτέρω ενεργοποίηση της Κοινωνίας των Πολιτών, την δικτύωση όλων των αξιόπιστων φορέων που επιτελούν κοινωνικό έργο , και την λειτουργική και αποτελεσματική συσπείρωση  της δυναμικής για αλληλοβοήθεια που αναδύεται στην πόλη. Πολίτες, οργανισμοί και ο ιδιωτικός τομέας δικτυώνονται και ενεργούν αλληλοσυμπληρούμενοι.

 Με την χρηματοδότηση ιδιωτικών φορέων έχει υπερδιπλασιαστεί  ο αριθμός των οικογενειών/νοικοκυριών που μπορεί και στηρίζει σταθερά σήμερα ο Δήμος, προσφέροντας σε 900 νοικοκυριά , είδη διατροφής, προσωπικής περιποίησης και φροντίδας νοικοκυριού. Τα προγράμματα στήριξης νοικοκυριών σε αυτό το στάδιο, στόχο έχουν να αναχαιτίσουν τη πορεία προς την περαιτέρω φτωχοποίηση.

Συγκεκριμένα:                                  

ΚΟΙΝΩΝΙΚΟ ΠΑΝΤΟΠΩΛΕΙΟ

400 νοικοκυριά το χρόνο υποστηρίζονται με τα είδη παντοπωλείου που εκείνα  κρίνουν ως πιο αναγκαία, σταθερά για 6 μήνες, χάρη στην συμβολή της Μαρινόπουλος ΑΕ. Οι αιτούντες στήριξη από το Κοινωνικό Παντοπωλείο, είναι σε ποσοστό 76% Έλληνες, 14% χαμηλοσυνταξιούχοι και 76% άνεργοι, από τους οποίους  το 77% δεν παίρνει ούτε επίδομα ανεργίας. 

«ΑΛΛΗΛΕΓΓΥΗ ΣΤΗΝ ΟΙΚΟΓΕΝΕΙΑ»

Στο πλαίσιο της προσπάθειας στήριξης αυτής της κατηγορίας ανθρώπων των οποίων η ζωή ανετράπη από την απότομη αλλαγή των οικονομικών τους συνθηκών,  ο Δήμος Αθηναίων σε συνεργασία και με την Cosmote σχεδίασε και υλοποιεί το πρόγραμμα «Αλληλεγγύη στην Οικογένεια». Το κτήριο στο οποίο στεγάζεται το πρόγραμμα, στην περιοχή Μακρυγιάννη, είναι δωρεά από την Αμερικάνικη Λεγεώνα των Ξένων. Η χορηγία ανακαίνισης και τα είδη διατροφής από την Cosmote.

Καινοτομία του προγράμματος αποτελεί  ότι η υλική στήριξη συνδυάζεται ταυτόχρονα με την ψυχοκοινωνική. Από τον Μάιο 2012 παρέχεται σε 200 οικογένειες το χρόνο (100/εξάμηνο). Την προσπάθειά μας  να διευρύνουμε το δίχτυ της υποστήριξης σε περισσότερα νοικοκυριά, ενίσχυσε πρόσφατα και η ΔΕΠΑ. 

ΚΟΜΒΟΣ ΑΛΛΗΛΟΒΟΗΘΕΙΑΣ ΠΟΛΙΤΩΝ

Αξιοποιώντας παραχωρημένο χώρο τον Ιούλιο 2012, ο Δήμος Αθηναίων δημιούργησε μια νέα δομή για την στήριξη χιλιάδων πολιτών που αντιμετωπίζουν σοβαρά προβλήματα διαβίωσης (πολύ χαμηλό ή καθόλου εισόδημα, άνεργοι, κλπ), τον «ΚΟΜΒΟ ΑΛΛΗΛΟΒΟΗΘΕΙΑΣ ΤΩΝ ΠΟΛΙΤΩΝ» στο παλιό Φρουραρχείο του σταθμού Λαρίσης, κάνοντας πράξη την ιδέα της Αλληλοβοήθειας. 

Ο «Κόμβος», υπό την διοίκηση του ΚΥΑΔΑ, δια-συνδέει όλους όσους θέλουν να προσφέρουν με εκείνους που έχουν την μεγαλύτερη ανάγκη. 

Με σύνθημα: «Ό, τι σου περισσεύει κάποιος το χρειάζεται», στόχος είναι να μετουσιωθεί η βούληση και δυναμική  της ενεργής αλληλοβοήθειας σε πράξη, και να διαμορφωθεί μια νέα κουλτούρα πολίτη, που θα μας οδηγεί και μετά την κρίση.

Στο πλαίσιο αυτό, σχεδιάσθηκε μία πρωτοπόρος πλατφόρμα ανοιχτού λογισμικού, η οποία διασφαλίζει την διαφάνεια και την εγκυρότητα, είναι σε θέση να καταγράφει και να παρακολουθεί την είσοδο και διάθεση όλων των προσφερομένων ειδών μέχρι τον τελικό τους αποδέκτη, και έχει ηλεκτρονικά καταγεγραμμένους, όλους τους αιτούντες και δικαιούχους (και τα δικαιολογητικά τους) σε μια ενιαία βάση δεδομένων. Το λογισμικό είναι σε θέση να καταγράψει και ιδιαίτερες ανάγκες των αιτούντων, τις οποίες προσπαθεί να καλύψει ο Κόμβος από προσφορές. 

Λειτουργεί επίσης τηλεφωνικό κέντρο 30 γραμμών (15422) το οποίο δέχεται και καταγράφει προσφορές και αιτήματα. Οι δικαιούχοι και αιτούντες του Κόμβου συνομιλούν καθημερινά με τους κοινωνικούς επιστήμονες του ΚΥΑΔΑ, οι οποίοι τους ενημερώνουν για τις δυνατότητες στήριξής τους από τα υπάρχοντα προγράμματα , αλλά και από όσα άλλα λειτουργούν στην πόλη. 

Η παροχή οικονομικής βοήθειας σε είδος, διασφαλίζεται από προσφορές Ιδιωτών, Εταιριών, Ιδρυμάτων, Πρεσβειών και άλλων φορέων και οργανισμών, με απόλυτο σεβασμό στην αξιοπρέπεια των δικαιούχων.

Μέχρι και τον Αύγουστο 2013, ο Κόμβος είχε προσφέρει στήριξη και βοήθεια σε περισσότερους από 13.000 συμπολίτες μας, εκ των οποίων περίπου 3.000 είναι παιδιά. Παράλληλα, χιλιάδες ιδιώτες και περισσότερες από 100 εταιρίες και φορείς έχουν προσφέρει περισσότερους από 200 τόνους τροφίμων, ρούχων, παιχνιδιών, και ειδών νοικοκυριού.

Όλα αυτά, φίλες και φίλοι, δείχνουν ότι οι ενεργές δυνάμεις της πόλης, έχουν ανάγκη από ένα αξιόπιστο θεσμικό φορέα για να συντονίσει την προσπάθεια τους να σταθούν αλληλέγγυοι, ιδιαιτέρως σε μια συγκυρία κατά την οποία, όπως δείχνει έρευνα και μελέτη που διενεργήσαμε παράλληλα, τα περιστατικά φτωχοποίησης αντί να περιορίζονται, πληθαίνουν. Και οι κάτοικοι της Αθήνας, οι οποίοι αντιμετωπίζοντας σοβαρά προβλήματα διαβίωσης απευθύνονται στις κοινωνικές υπηρεσίες του Δήμου, αυξάνονται. 

Ενδεικτικά σας αναφέρω ότι το πρώτο εξάμηνο του 2013 μελετήθηκαν στο Κοινωνικό Παντοπωλείο στοιχεία που αφορούν 774 νοικοκυριά  της πόλης , δηλαδή 2026 άτομα. Επίσης, μεγάλη αύξηση αιτημάτων σίτισης από σχολεία δέχθηκε και το Δημοτικό Βρεφοκομείο, το οποίο σιτίζει όλα τα φιλοξενούμενα παιδιά στους παιδικούς σταθμούς του από 250 πέρυσι, σε 1100 φέτος!  

 Η αυξανόμενη κοινωνική πίεση μας οδήγησε και στη μεγάλη έρευνα καταγραφής για τις ευπαθείς ομάδες, τη φτώχεια και τον κοινωνικό αποκλεισμό που πρώτη φορά διενεργεί δημοτική αρχή και μάλιστα με τρόπο τόσο άμεσο και αποτελεσματικό. 

Για τα σημαντικά όμως ευρήματα της έρευνας και τις επιμέρους παραμέτρους της θα μας μιλήσει αμέσως τώρα, ο Κώστας Μπιτζάνης, διευθύνων σύμβουλος της Τεχνόπολης, αλλά και μέλος του ΔΣ του ΚΥΑΔΑ. Εμείς θα έχουμε την ευκαιρία να συζητήσουμε και πάλι, πριν από το τέλος της  εκδήλωσης.

Σας ευχαριστώ…

ΑΠΟΦΩΝΙΣΗ/ΔΕΥΤΕΡΟΛΟΓΙΑ ΔΗΜΑΡΧΟΥ

Φίλες και φίλοι, νομίζω ότι τα πολύ ενδιαφέροντα ευρήματα και σχόλια που παρακολουθήσαμε στην μεγάλη έρευνα για τη φτώχεια, που πρώτη φορά πραγματοποιείται στο Δήμο της Αθήνας, ένα επιτάσσουν: να συνεχίσουμε την εφαρμογή σύγχρονων μεθόδων κοινωνικής πολιτικής για την στήριξη των ασθενέστερων αλλά και την επανένταξη τους στον κοινωνικό ιστό.

 Τα ευρήματα από την έρευνα σιτιζομένων καταδεικνύουν για μία ακόμη φορά την αναγκαιότητα ενίσχυσης των κοινωνικών πολιτικών. Συνοψίζοντας : Το 41% των ερωτηθέντων, Ελλήνων και αλλοδαπών προσήλθε για 1η φορά στο συσσίτιο τους τελευταίους 6 μήνες! Από τους Έλληνες σιτιζόμενους, το 31% είναι νέο-εισερχόμενοι στο συσσίτιο, τους τελευταίους 6 μήνες. Το 77% είναι άνεργοι και το 76% δηλώνει μηδενικό εισόδημα, με την μεγάλη πλειοψηφία να μην έχει κάποιο επίδομα, ούτε να είναι γραμμένοι στον ΟΑΕΔ.

Μια άλλη μεγάλη κατηγορία, 32%, είναι άνθρωποι που ζουν περισσότερα από 2 χρόνια από τα συσσίτια του Δήμου, συμπληρώνοντας έτσι ένα ελάχιστο εισόδημα που έχουν (σύνταξη ή προνοιακά επιδόματα).

 Καταγράφεται, δηλαδή, αύξηση 16%, στις ανάγκες σίτισης. Πριν από δυο χρόνια διανέμονταν 1200 μερίδες συσσιτίου ημερησίως και σήμερα – μεσούσης της κρίσης- προσφέρουμε κάθε μέρα, 365 μέρες το χρόνο, 1400 μερίδες φαγητού  -αύξηση, 16%.

 Πολύτιμα είναι επίσης τα ευρήματα και τα συμπεράσματα από την καταγραφή του προφίλ των σιτιζομένων, καταγραφή που έγινε από τις Κοινωνικές Υπηρεσίες του Δήμου πρώτη φορά στο δρόμο. Σε σύνολο 1667 ερωτηματολογίων που απαντήθηκαν από τους σιτιζόμενους στο μεσημεριανό και απογευματινό συσσίτιο, το 66% είναι Έλληνες και το 33% αλλοδαποί, το 70% είναι άνδρες, το 66% είναι στην πιο παραγωγική ηλικία μέχρι 55 ετών, το 36% σιτίζεται 2 φορές την ημέρα, έχουν  δηλαδή το Δήμο ως βασική πηγή επιβίωσης τους.

 Στις αυξανόμενες αυτές κοινωνικές ανάγκες η δημοτική αρχή απαντά με νέες δομές και δράσεις – με μια νέα αντίληψη κοινωνικής πολιτικής. Με τον Κόμβο, το Δημοτικό Βρεφοκομείο, το Κοινωνικό Παντοπωλείο και την Αλληλεγγύη στην Οικογένεια στηρίζει πλέον  20 000 κατοίκους της Αθήνας. 

 Και όσο η συγκυρία το απαιτεί , εμείς θα προχωρούμε σε νέες πρωτοβουλίες.  Και όταν λέω εμείς, εννοώ τη δημοτική αρχή και όλους εσάς, τους χιλιάδες των ενεργών πολιτών, τους εθελοντές τους φορείς, τους οργανισμούς, τον ιδιωτικό τομέα και τις εκατοντάδες εταιρείες, που συστρατευόμαστε σε αυτήν την μεγάλη πρωτοβουλία αλληλεγγύης και αλληλοβοήθειας. Η δημοτική αρχή και εγώ προσωπικά  σας ευχαριστούμε όλους θερμά για την πολύτιμη βοήθειά σας.

Μαζί θα κάνουμε την αλληλοβοήθεια κίνημα!     
